钦定古今图书集成/理学汇编/文学典/第184卷 > 《楚辞序》明·何乔新
## 钦定古今图书集成/理学汇编/文学典/第184卷 > 《楚辞序》明·何乔新

《楚辞》八卷，紫阳朱夫子之所校定。《后语》六卷，则朱子
以晁氏所集录而刊定补著者也。盖三百篇之后，惟
屈子之辞最为近古。屈子为人，其志洁，其行廉，其姱
辞逸调，若乘鹥驾虬而浮游乎埃壒之表。自宋玉、景
差以至汉、唐、宋，作者继起，皆宗其矩矱，而莫能尚之，
真风雅之流，而词赋之祖也。汉王逸尝为之章句，宋
洪兴祖又为之《补注》，而晁无咎又取古今词赋之近
《骚》者以续之。然王洪之注，随文生义，未有能白作者
之心，而晁氏之书，辨说纷拏，亦无所发于义理。朱子
以豪杰之才，圣贤之学，当宋中叶，厄于权奸，迄不得
施，不啻屈子之在楚也。而当时士大夫希世媒进者，
从而沮之排之，目为“伪学。”视子兰、上官之徒殆有甚
焉。然朱子方且与二三门弟子讲道武夷，容与乎溪
云山月之间，所以自处者，盖非屈子所能及。间尝读
屈子之辞，至于所谓“往者余弗及，来者吾不闻”而深
悲之，乃取王氏、晁氏之书删定以为此书，又为之注
释，辨其赋比兴之体，而发其悲忧感悼之情，由是作
者之心事昭然于天“下后世矣。”予少时得此书而读
之，爱其词调铿锵，气格高古，徐察其忧愁郁抑，缱绻
恻怛之意，则又怅然兴悲，三复其辞，不能自已。顾书
坊旧本刓缺不可读，尝欲重刊以惠学者而未能也。
及承乏汴台，公暇与佥宪吴君源明论朱子著述，偶
及此书，因道予欲为者。吴君欣然出家藏善本，正
其讹，补其缺，命工锲梓以传。既而以《书》属予曰：“《书》成
矣，子其序之”，使读者知朱子所以训释此书之意，而
不敢以词人之赋视之也。嗟夫，大儒著述之旨，岂末
学所能窥哉！然尝闻之，孔子之删《诗》、朱子之定《骚》，其
意一也。《诗》之为言，可以感发善心，惩创逸志，其有裨
于风化也大矣。《骚》之为辞，皆出于忠爱之诚心，而所
谓“善不由外来，名不可以虚作”者，又非圣贤之格言。
使放臣屏子，呻吟咏叹于寂寞之滨，则所以自处者
必有其道矣。而所天者幸而听之，宁不凄然兴感，而
迪其伦纪之常哉！此圣贤删定之大意也。读此书者，
因其辞以求其义，得其义而反诸身焉，庶几乎朱子
之意，而不流于雕虫篆刻之末矣。